ซีคฟรีด เคียร์ชไอส์

**ซีคฟรีด เคียร์ชไอส์** เป็นนายทหารจักรวรรดิกาแล็กซี เป็นเพื่อนรักและคนที่ไว้วางใจมากที่สุดของไรน์ฮาร์ด ฟอน โลเอินกรัมม์ ไรน์ฮาร์ดมองเคียร์ชไอส์เป็นส่วนหนึ่งของชีวิตและบอกว่าเคียร์ชไอส์ก็คือตัวเขาอีกคนหนึ่ง เคียร์ชไอส์เป็นผู้เดียวนอกจากอันเนโรเซอที่ไรน์ฮาร์ดแสดงด้านเด็กๆให้เห็นอยู่เสมอ เคียร์ชไอส์อยู่เคียงข้างไรน์ฮาร์ดในช่วงไต่สู่จุดสูงสุดในกองทัพจักรวรรดิมาตลอดในฐานะคู่คิดและผู้เตือนสติไรน์ฮาร์ด จนบางคนเรียกเขาว่าเป็น "เงา" ของไรน์ฮาร์ด

## วัยเด็ก

เคียร์ชไอส์เกิดเมื่อวันที่ 14 มกราคม ปีอวกาศที่ 776 ที่ดาวหลวงโอดิน เขาเป็นบุตรเพียงคนเดียวของบ้าน บิดาเป็นข้าราชการชั้นผู้น้อยในกระทรวงยุติธรรมจักรวรรดิ เขาเป็นเด็กจอมพลังและเรียนเก่งในระดับหนึ่ง เขาเติบโตมาในครอบครัวที่สมบูรณ์และค่อนข้างมีความสุข

วันหนึ่ง เคียร์ชไอส์เห็นชายกลางคนคนหนึ่งย้ายเข้ามาอาศัยที่บ้านหลังข้างๆ วันต่อมาเคียร์ชไอส์ได้พบกับเด็กชายผมทองข้างบ้าน อย่างไรก็ตาม ไรน์ฮาร์ดไม่ชอบชื่อ "ซีคฟรีด" ของเขาโดยมองว่ามันเชย กลับกันนั้น ไรน์ฮาร์ดกลับชอบนามสกุล "เคียร์ชไอส์" และเรียกเขาด้วยนามสกุลมาตั้งแต่นั้น ส่วนพี่สาวไรน์ฮาร์ดเรียกเขาว่า "ซีค" ความรู้สึกแรกพบของเด็กชายที่มีต่อสองพี่น้องมือเซิลคือ *"พวกเขาสวยมาก!"*

ไรน์ฮาร์ดเข้าเรียนโรงเรียนประถมเดียวกับเคียร์ชไอส์ ด้วยภาพลักษณ์ที่เหมือนคุณหนูแถมมีเชื้อขุนนางของไรน์ฮาร์ด ทำให้ไรน์ฮาร์ดตกเป็นเป้าหมายกลั่นแกล้งของรุ่นพี่ในโรงเรียน ซึ่งทำให้เคียร์ชไอส์รู้สึกเป็นห่วง อย่างไรก็ตาม เคียร์ชไอส์กลับคลายกังวลเมื่อเห็นว่าเด็กชายผมทองปกป้องตัวเองได้พอสมควร

วันหนึ่ง เด็กชายผมแดงเห็นรถยนต์ที่มีตราราชวงศ์จอดอยู่หน้าบ้านมือเซิล และในเย็นวันนั้นเองก็มีเสียงกรีดร้องของเด็กชายดังมาจากบ้านมือเซิล เช้าวันต่อมาเขามารอไปโรงเรียนพร้อมไรน์ฮาร์ดแต่ไม่พบ พบแต่เพียงพี่สาวผมทองที่มาบอกลา เด็กชายผมแดงไม่ได้ไปโรงเรียนในวันนั้น เขาแอบไปนั่งร้องให้อยู่ใต้ทิวสนจนมืดค่ำ

หนึ่งเดือนผ่านไป ไรน์ฮาร์ดในเครื่องแบบนักเรียนเตรียมทหารมาพบเขาโดยไม่บอกกล่าว ไรน์ฮาร์ดมาชวนเคียร์ชไอส์เข้าเรียนทหารด้วยกัน โดยบอกว่านั่นเป็นวิธีที่จะเป็นผู้ใหญ่ได้เร็วที่สุดเพื่อที่เขาจะทวงพี่สาวกลับมาได้ เคียร์ชไอส์ตอบรับคำชวนของไรน์ฮาร์ดโดยที่พ่อแม่ก็ไม่ได้คัดค้าน

เคียร์ชไอส์เข้าเรียนโรงเรียนเตรียมทหารจักรวรรดิด้วยเส้นสายของพี่สาวไรน์ฮาร์ด การที่เขาเป็นสามัญชนในโรงเรียนที่เต็มไปด้วยลูกท่านหลานเธอถือเป็นเรื่องเกิดขึ้นได้ยาก ไรน์ฮาร์ดทำคะแนนได้เป็นที่หนึ่งของรุ่นอยู่เสมอ ส่วนเคียร์ชไอส์ก็มักจะได้อันดับสองอยู่เป็นประจำ

## ราชการทหาร

### ดาวเคราะห์คัพเชอลังกา

หลังจบการศึกษาและประจำการในปีอวกาศที่ 791 ร้อยตรีเคียร์ชไอส์และร้อยจัตวาไรน์ฮาร์ดถูกส่งตัวไปยังดาวเคราะห์คัพเชอลังกาในระเบียงอีเซอร์โลน ซึ่งเป็นแนวหน้าของสงครามจักรวรรดิ-เสรีพันธมิตร ดาวนี้ไม่มีทรัพยากรอะไรแถมไม่มีความสำคัญมากนัก แต่การปะทะภาคพื้นดินเกิดขึ้นเพียงเพราะต่างฝ่ายต่างไม่อยากให้อีกฝ่ายครบครองดาวนี้ได้

ไรน์ฮาร์ดและเคียร์ชไอส์ได้รับคำสั่งลาดตระเวนลึกเข้าไปในเขตเสรีพันธมิตร แต่ระหว่างทาง ทั้งสองพบว่ารถถังของตนมีเชื้อเพลิงไม่พอเดินทางกลับ ไรน์ฮาร์ดรู้ตัวในคืนนั้นว่านี่คงจะเป็นแผนเพื่อฆ่าเขาแน่ แต่ทั้งสองลอบจู่โจมรถถังกบฎที่ผ่านมาและยึดเชื้อเพลิงมาได้ และยังได้ข้อมูลแผนโจมตีฉับพลันต่อฐานจักรวรรดิมาอีกด้วย เมื่อทั้งสองกลับไปถึงฐานก็พบว่าฐานจักรวรรดิกำลังถูกโจมตีอยู่ เคียร์ชไอส์ใช้รหัสที่ชิงมาจากรถถังข้าศึกก่อนหน้าสั่งปิดการโจมตีของรถถังกบฎ ทำให้ฝ่ายจักรวรรดิสามารถตั้งตัวและโต้กลับได้

ทั้งสองทำเป็นไม่รู้ว่าตัวเองตกเป็นเป้าสังหาร และรับภารกิจบุกโจมตีฐานทัพกบฎ ในระหว่างปฏิบัติการ พันเอกแฮร์เดอร์พยายามแยกทั้งสองออกจากกันเพื่อง่ายต่อการสังหารไรน์ฮาร์ด อย่างไรก็ตาม ในระหว่างที่เขากำลังจะสังหารไรน์ฮาร์ดนั้นเอง เคียร์ชไอส์กลับปรากฎตัวขึ้นพร้อมกับพันโทมาร์เทิล รองผู้บัญชาการฐาน ทั้งสองแอบเฝ้าสังเกตุพฤติกรรมของแฮร์เดอร์อยู่ พันเอกแฮร์เดอร์กลัวความผิดฐานปองร้ายเบื้องสูง (โทษประหารยกครอบครัว) จึงกระโดดหน้าผาฆ่าตัวตาย พันโทมาร์เคิลต้องการให้เรื่องจบ จึงเสนอเลื่อนยศให้ไรน์ฮาร์ดและเคียร์ชไอส์ และส่งไปประจำที่อื่น

### เรือพิฆาต *ฮาเมิลน์ 2*

หลังกลับจากคัพเชอ-ลังกา ในเดือนสิงหาคม ปีอวกาศที่ 791 ร้อยตรีเคียร์ชไอส์รับตำแหน่งนายทหารรักษาความปลอดภัยประจำเรือพิฆาต *ฮาเมิลน์ 2* ในระเบียงอีเซอร์โลน เมื่อเรือถูกข้าศึกโจมตีจนผู้บัญชาการได้รับบาดเจ็บ ร้อยโทไรน์ฮาร์ดเข้าบัญชาการเรือโดยพลการจนถูกร้อยเอกแบร์ทรัมซึ่งเป็นรองอาวุโสสั่งจับกุม เคียร์ชไอส์ยอมปฏิบัติตามคำสั่งนั้น อย่างไรก็ตาม เมื่อร้อยเอกแบร์ทรัมเห็นว่าไม่มีทางหนีข้าศึกพ้นและตัดสินใจจะทำลายเรือ แทนที่จะเลือกใช้แผนหลบหนีของนายเรือชมิท เคียร์ชไอส์จึงปล่อยตัวไรน์ฮาร์ดออกมา ทั้งสองพร้อมลูกเรือบางส่วนพยายามเข้าควบคุมสะพานเดินเรือจนเผชิญหน้ากับแบร์ทรัม แต่ผู้บังคับการเรือซึ่งอาการดีขึ้นตัดสินใจมอบอำนาจบัญชาการให้ไรน์ฮาร์ด ท้ายที่สุด เรือฮาเมลิน 2 สามารถหลบหนีจากกองเรือเสรีพันธมิตรกลับฐานอีเซอร์โลนได้ ไรน์ฮาร์ดได้เลื่อนเป็นร้อยเอก เคียร์ชไอส์ได้เลื่อนเป็นร้อยโท

### กรมสารวัตรทหาร

เมษายน ปีอวกาศที่ 793 พันเอก ฟอน มือเซิลและร้อยเอกเคียร์ชไอส์ได้รับหน้าที่ใหม่ในกรมสารวัตรทหารจักรวรรดิ ทั้งสองได้รับมอบหมายงานแรกในการสืบสวนสอบสวนคดีฆาตกรรมนักเรียนนายร้อยที่โรงเรียนนายร้อยจักรวรรดิ ในระหว่างไขคดี บิดาของไรน์ฮาร์ดเสียชีวิต วันต่อมาทั้งคู่จึงไปร่วมงานศพของเขาและได้พบกับอันเนโรสด้วย เมื่อเสร็จงานศพ ทั้งคู่กลับมาไขคดีต่อจนสำเร็จ

### นายธงของไรน์ฮาร์ด

หลังไรน์ฮาร์ดได้ขึ้นเป็นพลจัตวา เคียร์ชไอส์ก็มีตำแหน่งเป็นนายธงของไรน์ฮาร์ดอย่างเป็นทางการ เขาช่วยไรน์ฮาร์ดในยุทธการวันฟรีด มีนาคม ปีอวกาศที่ 794 จนสามารถจับกุมผู้บัญชาการฐานทัพเสรีพันธมิตรได้ และยังมีส่วนช่วยไรน์ฮาร์ดในศึกครั้งต่อๆไป ได้แก่ ยุทธการอีเซอร์โลนครั้งที่ 6 (ธันวาคม 794), ยุทธการติอามัตครั้งที่ 3 (กุมภาพันธ์ 795), ยุทธการเล็กนีซา (พฤษภาคม 795), ยุทธการติอามัตครั้งที่ 4 (กันยายน 795) และยุทธการอัสทาร์ท (มกราคม 796) จนกระทั่งเคียร์ชไอส์ได้ขึ้นเป็นนายพลและมีกำลังทหารเป็นของตัวเอง

### สถานีอวกาศ *ครอยซ์นัค 3*

พฤศจิกายน ปีอวกาศที่ 795 พันเอกเคียร์ชไอส์เดินทางมายังสถานีอวกาศ *ครอยซ์นัค 3* เพื่อพักผ่อนตามคำแนะนำของไรน์ฮาร์ด ซึ่งกำลังรอรับโปรดเกล้ายศขุนนางเป็น *กราฟแห่งโลเอินกรัมม์* อยู่ที่ดาวหลวงโอดิน เมื่อเสร็จงานแล้วไรน์ฮาร์ดจะตามมาสมทบทีหลัง

ที่สถานีอวกาศครอยซ์นัค 3 เคียร์ชไอส์ได้ช่วยไฟรแฮร์มีชาเอิล ฟอน ไคเซอร์ลิง จากการจู่โจมของมือมีดติดยา ไคเซอร์ลิงเป็นอดีตพลโทซึ่งถูกถอดยศและปลดออกจากราชการทหารหลังพ่ายแพ้ในยุทธการอาร์เลสไฮม์เมื่อสามปีก่อนหน้า เคียร์ชไอส์เข้าให้ปากคำที่สถานีตำรวจท้องที่ ผู้กำกับการฮอฟมันน์ขอร้องให้เขาช่วยสืบคดีขบวนการค้ายาไทโอซิน เคียร์ชไอส์รับปากที่จะช่วย

ไฟรแฮร์ ฟอน ไคเซอร์ลิง เชิญเคียร์ชไอส์ไปทานมื้อค่ำเพื่อขอบคุณ ไคเซอร์ลิงบอกเคียร์ชไอส์ว่าเขาถูกเพื่อนเก่าชวนมาเที่ยวด้วนกันแต่เพื่อนเขาจะมาถึงวันพรุ่งนี้ เคียร์ชไอส์ได้พบกับฮฮฟมันน์อีกครั้ง ฮฮฟมันน์เผยว่าผู้ร้ายควงมีดเคยเป็นอดีตผู้ใต้บังคับบัญชาระดับล่างของไคเซอร์ลิงมาก่อน ซึ่งตัวไคเซอร์ลิงเองก็คงจะจำลูกน้องระดับล่างไม่ได้ เหตุครั้งนี้จึงไม่น่าใช่เรื่องบังเอิญ เคียร์ชไอส์กลับไปที่โรงแรมเพื่อพักผ่อน แต่คืนนั้นเขาขาดอากาศหายใจจนเกือบตายเนื่องจากมีคนนำน้ำแข็งแห้งปริมาณมากไปไว้ในระบบปรับอากาศห้องเขา ผกก.ฮอฟมันน์สงใสไคเซอร์ลิงเป็นคนแรกแต่เคียร์ชไอส์ไม่เชื่อเท่าไหร่ ฮอฟมันน์ยังบอกเคียร์ชไอส์ว่าเพื่อนของไคเซอร์ลิงเดินทางมาถึงนานแล้ว เมื่อเคียร์ชไอส์พบไคเซอร์ลิงอีกครั้งในเช้าวันถัดมา ไคเซอร์ลิงดูจะไม่รู้เรื่องที่เคียร์ชไอส์พึ่งพ้นความตายหรือเรื่องที่เพื่อนเขามาถึงแล้วเลย

ไคเซอร์ลิงแนะนำสหายของเขา พลโทคริสทอฟ ฟอน บาเซิล ให้เคียร์ชไอส์รู้จัก ตัวพลโทคริสทอฟเองก็ดูพยายามพูดให้เชื่อว่าเขากับภรรยาพึ่งมาถึง วันต่อมาระหว่างที่เคียร์ชไอส์ชายน่าสงใสติดตามและล่อเขาติดในห้องบอลบินซึ่งมีมือมีดห้าคนรออยู่ในนั้น เคียร์ชไอส์พยายามต้านทานจนผกก.ฮฮฟมันน์นำกำลังตำรวจเข้ามาขัดขวางและจับกุมคนร้ายได้ ฮอฟมันน์เผยกับเคียร์ชไอส์ว่า ผู้ร้ายเหล่านี้เคยประจำอยู่แนวหลังของกองเรือไคเซอร์ลิง ซึ่งหน่วยแนวหลังมีพลตรีบาเซิลเป็นผู้บังคับบัญชา ฮอฟมันน์ตั้งสมมติฐานว่าบาเซิลคงวางแผนสังหารสหายเก่าเพื่อต้องการปิดปากเรื่องค้ายา เคียร์ชไอส์ไม่อยากฟังความข้างเดียวจึงไปถามความจริงจากไคเซอร์ลิง เมื่อไคเซอร์ลิงได้ฟังเรื่องดังกล่าวก็รู้ว่าตัวเองตกเป็นเป้าสังหารโดยอดีตสหาย แต่ก็ยังปฏิเสธที่จะให้การเป็นพยานเพราะไม่อยากทำร้ายจิตใจภรรยาของบาเซิล ซึ่งนางเป็นรักข้างเดียวของเขา

เมื่อรู้แล้วว่าพลโทบาเซิลเป็นหัวหน้าใหญ่ของขบวนการค้ายา เคียร์ชไอส์จึงไปพบโยฮันนา ฟอน บาเซิล ภรรยานายพลโท นางสารภาพว่านางรู้ว่าสามีตัวเองทำผิดอะไร และนางยังเป็นคนที่ส่งแอบแจ้งตำรวจว่าหัวหน้าขบวนการค้ายาจะมาที่ครอยซ์นัค 3 แต่นางปฏิเสธให้การเป็นพยานเช่นกัน เคียร์ชไอส์ไปเผชิญหน้ากับพลโทบาเซิลและล่อลวงให้เขาสารภาพความผิดออกมาได้ แต่ก่อนตำรวจจะเข้าจับกุม พลโทบาเซิลได้สั่งภรรยาให้ทำลายเอกสารสำคัญทิ้ง ซึ่งเธอก็ยอมปฏิบัติตามเพราะรักสามี ระหว่างที่เคียร์ชไอส์ลังเลที่จะจัดการนาง ไคเซอร์ลิงก็ปรากฎตัวขึ้นและยิงอดีตคนรักของตนจนตาย ทำให้เรื่องราวทั้งหมดยุติ วันต่อมา เคียร์ชไอส์ไปต้อนรับไรน์ฮาร์ดที่ท่าอวกาศครอยซ์นัค 3 ทั้งสองอยู่พักผ่อนช่วงสั้นๆด้วยกันต่อ

### นายพล

ในช่วงยุทธการอัสทาร์ท ไรน์ฮาร์ดบอกเคียร์ชไอส์ว่าเมื่อจบครั้งนี้เขาจะได้ขึ้นเป็นนายพล เมื่อเสร็จสิ้นศึกและกลับไปโอดิน ไรน์ฮาร์ดได้ขึ้นเป็นจอมพล เคียร์ชไอส์ได้เลื่อนยศสองขั้นเป็นพลตรีและมีกองเรือเป็นของตนเอง เขาได้รับเรือธงสีแดง *บาร์บารอสซา* ตอนแรกนายพลคนอื่นในสังกัดโลเอินกรัมม์ดูจะกังขาในความสามารถของเคียร์ชไอส์ แต่เมื่อไรน์ฮาร์ดมอบหมายเคียร์ชไอส์นำกำลังไปปราบกบฏคัสทรอพ ซึ่งใช้เวลาเพียงสิบวันก็เป็นที่ยุติ เคียร์ชไอส์ได้เลื่อนยศเป็นพลโท และได้รับการยอมรับเป็นเบอร์สองของทำเนียบจอมพล ฟอน โลเอินกรัมม์

ภายหลังจักรพรรดิฟรีดริชที่ 4 เสด็จสวรรคต ไรน์ฮาร์ดได้ขึ้นเป็นผู้บัญชาการกองเรืออวกาศจักรวรรดิ เคียร์ชไอส์ได้เลื่อนยศ 2 ชั้นเป็นพลเอกอาวุโสและได้รับแต่งตั้งเป็นรองผู้บัญชาการกองเรืออวกาศ

## เสียชีวิต

เคียร์ชไอส์เสียชีวิตในปราการไกแอสบวร์คเมื่อวันที่ 9 กันยายน ปีอวกาศที่ 797ในช่วงสิ้นสุดสงครามกลางเมืองจักรวรรดิ จากการเอาตัวเข้าปกป้องไรน์ฮาร์ดจากการลอบสังหารของพลจัตวาอันส์บัค นายทหารคนสนิทดยุกแห่งเบราน์ชไวค์ การเสียชีวิตของเคียร์ชไอส์ทำให้ไรน์ฮาร์ดใจสลายและเก็บตัวอยู่หลายวัน

หลังการเสียชีวิต ร่างของเคียร์ชไอส์ถูกนำไปฝังในสุสานฟรอยเดินแบร์ค ดาวหลวงโอดิน เคียร์ชไอส์ได้รับการปูนบำเหน็จเป็นจอมพลแห่งจักรวรรดิ ได้รับการแต่งตั้งย้อนหลังเป็นรัฐมนตรีว่าการกระทรวงการสงคราม, หัวหน้ากองบัญชาการใหญ่ และผู้บัญชาการกองเรืออวกาศ (ซึ่งเป็นสามตำแหน่งที่ว่างลงในตอนที่ไรน์ฮาร์ดขึ้นเป็นผบ.สส.) และได้รับการปูนบำเหน็จเป็นรองผู้บัญชาการสูงสุดกองทัพจักรวรรดิ, รองนายกรัฐมนตรีจักรวรรดิ

ไรน์ฮาร์ดไม่เปิดใจกับใครนอกจากเคียร์ชไอส์ ฮิลเดอเห็นดังนั้นก็กลัวว่าไรน์ฮาร์ดจะกลายเป็นคนตายด้านและกลายเป็นรูดอล์ฟคนที่สอง เธอจึงไปโรงเรียนเตรียมทหารจักรวรรดิ เธอคัดเลือกเด็กหนุ่มที่ชื่อว่า เอมีล ฟอน เซลเลอ ผู้สีผมและอุปนิสัยคล้ายเคียร์ชไอส์มาเป็นพลรับใช้ของไรน์ฮาร์ด ซึ่งก็ช่วยให้ไรน์ฮาร์ดมีสภาพจิตใจสดใสขึ้น

ไรน์ฮาร์ดสั่งปลดประจำการเรือธง*บาร์บารอสซา* และให้นำไปจอดไว้ในดาวหลวงโอดิน ร่างของเขาถูกฝังในโอดินโดยมีคำว่า "Mein Freund" (สหายรักของฉัน) จารึกอยู่บนป้ายหลุมศพ ไรน์ฮาร์ดเก็บปอยผมของเคียร์ชไอส์ใส่ล็อกเกตและห้อยติดตัวตลอดเวลา เวลาที่เขาไม่สบายใจมักจะเผลอลูบล็อกเกตอยู่เสมอ ต่อมาหลังไรน์ฮาร์ดขึ้นครองราชย์ เคียร์ชไอส์ได้รับการอวยยศเป็นแกรนด์ดยุกในฐานะสมาชิกราชวงศ์โกลเดินเนอร์เลอเวอ

## มรดก

เคียร์ชไอส์ถือเป็นบุคคลสำคัญคนแรกๆที่เสียชีวิตในช่วงการเปลี่ยนผ่านจากระบอบเก่าสู่ระบอบใหม่ แม้ตัวเขาเสียชีวิตไปแล้ว แต่เขาก็ยังคงเป็นบุคคลที่มีอิทธิพลสูงสุดต่อไรน์ฮาร์ดอย่างไม่เสื่อมคลาย และมีอิทธิพลต่อการตัดสินใจของไรน์ฮาร์ดอย่างที่ไม่มีใครทำได้

มิทเทอร์ไมเออร์, ร็อยเอินธาล, ฮิลเดอการ์ด มักจะกล่าวอยู่บ่อยครั้งว่าปัญหาต่างๆที่เผชิญอยู่คงจะง่ายขึ้นมากถ้าเคียร์ชไอส์ยังมีชีวิตอยู่เคียงข้างไรน์ฮาร์ด แม้แต่หยางเหวินหลี่ก็ยังนึกเสียดายการจากไปก่อนวัยอันควรของเคียร์ชไอส์ หยางเชื่อว่าหากเคียร์ชไอส์ยังมีชีวิตอยู่ สันติสุขระหว่างสองชาติคงสัมฤทธิ์ผลได้โดยง่าย

## อ้างอิง

1. ↑ 1.0 1.1 1.2 บทที่ 3 - แสงอัสดงที่จักรวรรดิ *ตำนานวีรบุรุษแห่งกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp
2. ↑ LOGH: Die Neue These ตอนที่ 3